Gone with the Wind is 'n dramarolprent wat gebaseer is op die gelyknamige roman uit 1936 deur Margaret Mitchell. Die film is geregisseur deur Sam Wood, George Cukor en Victor Fleming. Dit is op 15 Desember 1939 vrygestel. Die draaiboek is deur Margaret Mitchell, Sidney Howard, John van Druten, Ben Hecht, en Jo Swerling geskryf. Gone with the Wind was uiters gewild toe dit die eerste keer vrygestel is. Dit het tot op daardie stadium die meeste van alle films verdien en die prestasie vir meer as 'n kwarteeu gehandhaaf. As die bedrag aangepas word vir inflasie, is dit steeds die film wat die meeste ooit verdien het. Dit is met tussenperiodes in die 20ste eeu vrygestel, en het in die populêre kultuur gevestig geraak. Die film word beskou as een van die grootste films van alle tye; dit is sedert die ontstaan van die lys in 1998, in die top tien van die Amerikaanse Film Instituut se lys van die top 100 Amerikaanse films van alle tye. In 1989 het die Biblioteek van Kongres van die Verenigde State die film gekies vir bewaring in die Nasionale Filmregister.